Šeliga, Juraj, poslanec NR SR (2023-01-24):
Ďakujem veľmi pekne, pán podpredseda. Dámy a páni, keďže tá rozprava sa dnes špeciálne venuje z logiky veci referendu a opozícia kritizuje, že bývalá koalícia tu skoro nie je, ani z vás opozícii tu nie je veľa, ale zdá sa mi potrebné adresovať jednu vec, ktorá tu v tej debate ako keby zaniká. Pozrite, na to, aby sa zmenila ústava, a to viete, už či ste právnici, alebo nie ste právnici, je treba 90 poslancov. SaS-ka prišla na to rokovanie a povedali, že k návrhu pána Svrčeka všetko preč, ono to tam bude, potom vám dáme poslancov. S nimi my, bývalá koalícia, vieme dosiahnuť 90 poslancov. Ale prepáčte mi, vy zo SaS-kou ste povalili vládu. Nikto vám nebráni, dohodnite sa. Urobte iný pozmeňujúci návrh, urobte jednoducho inú úpravu. Dajte pozmeňovák, schváľte to, bude to. Pre mňa predčasné voľby budú v júni, budú v júni, budú v septembri, budú v septembri. Ja sa ich nijako nebojím a to, že to tu kričíte a potom tu budete kričať ľuďom, v poriadku. Takto vznikol ten kompromis. Bodka. Chcete do nás kopať a biť. A prepáčte mi, že ja som neprišiel za vami, veď vy ma chcete vešať, mnohí z vás. Tak akože nečudujte sa nám, že sa ideme rozprávať po tom všetkom napriek tomu so SaS-kou ako s vami. Opakujem, dajte pozmeňovák, urobte, prerobte, nie je s tým žiadny problém, o tomto je demokracia, ale tieto reči na tému, že my sa niečoho bojíme a... Vôbec nie! Tie predčasné voľby budú a navyše táto rozprava je o tom, že sa bavíme o novele ústavy, nie o termíne predčasných volieb. O tom bude debata o deň, o dva, ak prejde táto novela ústavy. A či prejde pozmeňujúci návrh pani Kolíkovej, kde to bude uznesením, alebo to zostane v pôvodnej rovine, ako navrhoval pán poslanec Svrček, že to bude ústavným zákonom, tak tam bude debata o tom, kedy konkrétne budú predčasné voľby. Ale teraz tu kričíte na nás niektorých, ktorí s vami, prepáčte, nikdy sme nespolupracovali z povahy veci. Keď ste spolupracovali s niekým, tak to bola SaS, na tom, aby ste povalili vládu, a teraz hovoríte, že poďte s nami rokovať. No veď tak urobte si pozmeňujúci návrh, získajte podporu! Ja sa vám nevysmievam, také sú jednoducho pravidlá v parlamente. Za nás to tu môžem povedať, že ja s referendom nemám žiadny problém, nech tam zostane. Teraz bolo, nikdy som ho nekritizoval, čo sa týka, ľudia prišli, rozhodli, nemyslím si, že to sú draho vyhodené peniaze, majú na to právo. No áno, ja som nebol, lebo tú otázku som nepovažoval za dobrú. Nech to tam zostane, získajte pre to podporu. Však aj vy viete, chodili ste na základnú školu, že jedna plus jedna je dva, nie štyri. Tak to proste jednoducho je. Ale rozumiem, že viacerí z vás tu chcete videjká na facebook a ukázať na nás, že akí sme my zlí. Kľudne, urobte voľby v júni, urobte ich, ja sa ich nebojím. Toho, čo sa bojím a prečo teraz vystupujem, je, že po voľbách je tu veľká šanca a veľké riziko, príde partia ľudí, ktorá bude chcieť zrušiť Špecializovaný trestný súd a špeciálnu prokuratúru. A vy, ktorí tu sedíte a vykrikujete na nás, akí sme my nedemokrati, ako sa bojíme, ako sa trasieme na platy, držíte ústa a krok na tému Úradu špeciálnej prokuratúry a Špecializovaného trestného súdu. Veď keď sa vy ničoho nebojíte, tak nemôžete mať problém hlasovať za môj pozmeňujúci návrh, nech je to v ústave. Vám korupcia vadí či nevadí? Veď povedzte nám, lebo tieto úrady, tie nie sú o aktuálnom špeciálnom prokurátorovi, aktuálnom predsedovi Špecializovaného trestného súdu. Nie, tie sú o tom, že Slovensko má dva špeciálne úrady, ktoré sú určené a kreované na to, aby vyšetrovali tú najzávažnejšiu korupciu, aby sa pozerali na prsty aj politikom, aj mafiánskym skupinám. To sú medzinárodné záväzky Slovenskej republiky, ale k tomu sa nevyjadrujete. Tuto hulákať na nás, akí sme my nedemokrati, to vám ide, ale k tomuto ani pol slova. Máte právo na nás kričať, čo chcete, ale vyjadrite sa aj k tomuto. Chcete rušiť Úrad špeciálnej prokuratúry, chcete rušiť Špecializovaný trestný súd, podporíte to, nepodporíte to? To je tá otázka, lebo ani vaši voliči nechcú korupciu. Môžete si myslieť o špeciálnom prokurátorovi alebo sudcoch Špecializovaného trestného súdu, čo len chcete, to ja vám neberiem. Ale ja nehovorím a nechcem týmto pozmeňovákom chrániť konkrétnych ľudí, ja chcem chrániť inštitúcie. Však čo tu rozpráva pán Fico aj v tomto pléne, len najväčšia politická chyba, povedal, dovoliť, aby keď bol zrušený špeciálny súd, ho obnoviť, to bola najväčšia politická chyba, to povedal Robert Fico, to nehovorím ja. Čo hovorí pán Eštok? Celý HLAS zmizol, zase sa budú tváriť, že neexistujú, že Lipšica treba odstaviť, vyšetrovania zastaviť. Jakí ste vy demokrati, keď si už takto hovoríme? Toto chcú vaši voliči? Veď to podporte, aký je s tým problém, toto nie je o betónovaní konkrétnych ľudí, toto je o inštitúcii. A Slovensko keď bude mať úžasné cesty ako v Nemecku, také diaľnice, školstvo ako vo Fínsku a zdravotníctvo ako niekde v Dánsku, naozaj špička keď to bude všetko, raz keď tu bude korupcia, keď sa budú rozkrádať verejné peniaze, a je jedno, či vládne pravica, ľavica, stred, keď sa budú rozkrádať verejné peniaze a nebudú inštitúty, ktoré sú schopné to vyšetrovať, inštitúcie, ktoré sú schopné to trestať, tak potom vám je úplne jedno, po akej ceste jazdíte, lebo v tej spoločnosti je rakovina. Ona sa nedá úplne vykoreniť, ale dá sa nastaviť systém tak, aby sa jednoducho potierala a trestala. A že ľudia nie sú dokonalí? Panebože, veď vieme už päťtisíc rokov, čo je moderná civilizácia, čo homo sapiens sapiens je. Ale to neznamená, že sa o to nemáme snažiť. A ja musím povedať, kolegovia a kolegyne, že mnohí z vás sa tvária, že im nevadí vyšetrovanie, že oni sa nemajú čoho báť, ale na druhej strane, keď dostanú konkrétnu otázku, súhlasíte s tým, aby Úrad špeciálnej prokuratúry a Špecializovaný trestný súd boli zakotvené aj v ústave , tak sú ticho a vyhovárajú sa. Počul som o tom, že nejaký iný poslanec by mohol prísť a povedať, že treba chrániť aj psy, aj mačky a neviem čo všetko. Veď v poriadku, keď bude po voľbách riziko toho, že niekto chce zakázať psy a mačky, nech sa páči, dajte pozmeňovák a poďme sa baviť o psoch a mačkách. Ale teraz – a hovorím to aj pre záznam – je obrovské riziko, že sú ľudia a aj v tejto sále sedia tí ľudia, ktorí urobia všetko pre to, aby Úrad špeciálnej prokuratúry a Špecializovaný trestný súd boli zrušené, obmedzené, vyšetrovania zastavené. Takto to je. A vy keď budete hlasovať aj o tomto pozmeňujúcom návrhu, môžte ukázať, ako to vidíte, aké Slovensko vlastne chceme. Toto nie je pravicovo-ľavicová téma, toto je téma, či chceme, aby sme boli schopní bojovať proti korupcii, proti mafiánom a vyšetrovať. A ani tento pozmeňovák nehovorí, že tie inštitúcie sú najlepšie na svete a sväté, samozrejme, môžu urobiť chybu, na to je súd, na to sú opravné prostriedky a podobne. Na to sú disciplinárne návrhy, to celé tam je. Tento pozmeňujúci návrh hovorí o tom, že chceme mať ako ústavodarca, lebo hovoríme o ústave, chceme mať inštitúcie, ktoré budú špeciálne a určené na to, aby vyšetrovali tú najzávažnejšiu korupciu a organizovaný zločin v krajine. A to hlasovanie bude aj o tom, aké Slovensko chceme, o tom bude to hlasovanie, nie o konkrétnych ľuďoch, nie o konkrétnom špeciálnom prokurátorovi alebo konkrétnych sudcoch, ale o tom, či sme schopní bez ohľadu na to, či sme ľavicoví, alebo pravicoví, potierať korupciu, potierať mafiu a organizovaný zločin. A ja vám hovorím, ak nebudeme bojovať o tieto inštitúcie, tak je vysoká šanca, že budú zrušené, že Fico a ďalší sa s tým nebudú babrať, a uvidíte, čo tu potom nastane. Prosím vás všetkých naprieč politickým spektrom, aby ste tento pozmeňujúci návrh podporili. Ak nič nemáte proti Úradu špeciálnej prokuratúry a Špecializovanému trestnému súdu, ak sa nebojíte vyšetrovaní, tak nemôžete mať problém to podporiť. Pán predsedajúci, dovoľte mi prečítať pozmeňujúci návrh. Pozmeňujúci a doplňujúci návrh poslancov Národnej rady Slovenskej republiky Juraja Šeligu, Milana Vetráka, Mareka Šefčíka, Miroslava Kollára, Anny Miernej, Moniky Kozelovej, Tomáša Šudíka a Kristiána Čekovského k návrhu poslancov Národnej rady Slovenskej republiky Miloša Svrčeka a Petry Hajšelovej na vydanie ústavného zákona, ktorým sa mení a dopĺňa Ústava Slovenskej republiky č. 460/1992 Zb. v znení neskorších predpisov (tlač 1163). Návrh ústavného zákona, ktorým sa mení a dopĺňa Ústava Slovenskej republiky č. 460/1992 Zb. v znení neskorších predpisov sa mení a dopĺňa takto: V čl. I sa za bod 3 vkladá nový bod 4 a nový bod 5, ktoré znejú: „4. V čl. 143 ods. 1 sa za slová „Najvyšší správny súd Slovenskej republiky“ vkladajú slová „Špecializovaný trestný súd“. 5. Za čl. 150 sa vkladá čl. 150a, ktorý znie: „Čl.150a Úrad špeciálnej prokuratúry je osobitnou a vo svojej pôsobnosti nezávislou súčasťou prokuratúry. Na jej čele je špeciálny prokurátor, ktorého volí a odvoláva Národná rada Slovenskej republiky. Úrad špeciálnej prokuratúry má vo svojej pôsobnosti najmä vykonávanie trestného stíhania a dozoru nad vyšetrovaním trestných činov korupcie, trestných činov spáchaných verejnými činiteľmi a trestnej činnosti, pri ktorej dochádza k zneužitiu verejných prostriedkov podľa čl. 60 ods. 1. Podrobnosti ustanoví zákon.“.“ Doterajší bod 4 sa označuje ako bod 6. Ďakujem pekne, pán podpredseda, skončil som.